CELEX: 
Language: fi
Date: 2021-05-06 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) N:o 648/2012 89 artiklan 1 kohdan ensimmäisessä alakohdassa tarkoitetun siirtymäkauden jatkamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               OTC-johdannaisista, keskusvastapuolista ja kauppatietorekistereistä annetussa asetuksessa (EU) N:o 648/2012 (Euroopan markkinarakenneasetus, jäljempänä ’EMIR-asetus’) säädetään, että tietyt kriteerit täyttävät eläkejärjestelmät vapautetaan väliaikaisesti määritysvelvollisuudesta. Tämä siirtymäkausi vahvistetaan EMIR-asetuksen 89 artiklan 1 kohdassa, ja se antaa keskusvastapuolille, eläkejärjestelmille ja määritysosapuolille lisäaikaa kehittää toteuttamiskelpoisia teknisiä ratkaisuja, joiden avulla eläkejärjestelmät voisivat vastata käteisvaroina annettavia vaihtuvia vakuuksia koskeviin keskusvastapuolten pyyntöihin. 
            
            
               Väliaikaista vapautusta on jatkettu vuosien mittaan, koska toteutuskelpoista teknistä ratkaisua ei ole löytynyt. EMIR-asetuksen äskettäisessä uudelleentarkastelussa (asetus (EU) N:o 834/2019, ”EMIR Refit”) vapautuksen voimassaoloa jatkettiin 18. kesäkuuta 2021 saakka. Asetuksen 85 artiklan 2 kohdan mukaan sitä voidaan kahdella komission delegoidulla säädöksellä jatkaa enintään kahdella vuodella. Asetuksen perimmäisenä tavoitteena on kuitenkin edelleen eläkejärjestelmien keskusvastapuolimääritys.
            
            
               Komissio ehdottaa, että voimassa olevaa vapautusta jatketaan tällä delegoidulla säädöksellä yhdellä lisävuodella.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               ”EMIR Refit” tarjoaa kattavan kehyksen, jonka avulla edistymistä toteutuskelpoisten ratkaisujen löytämisessä voidaan arvioida. Asetuksen 85 artiklan 2 kohdan mukaan komissio laatii vuosittain kertomuksen, jossa arvioidaan, onko toteutuskelpoisia teknisiä ratkaisuja kehitetty siihen, että eläkejärjestelmät voivat siirtää käteisvaroina ja muina kuin käteisvaroina olevia vakuuksia vaihtuvina vakuuksina. Siinä arvioidaan myös mahdollisten toimenpiteiden tarvetta tällaisten toteutuskelpoisten teknisten ratkaisujen löytämiseksi. Euroopan arvopaperimarkkinaviranomaisen (ESMA) on yhteistyössä Euroopan vakuutus- ja lisäeläkeviranomaisen (EIOPA), Euroopan pankkiviranomaisen (EPV) ja Euroopan järjestelmäriskikomitean (EJRK) kanssa toimitettava komissiolle vuosittain kertomus tästä aiheesta komission arvioinnin tueksi. Lisäksi komission on perustettava asiantuntijaryhmä, joka koostuu keskusvastapuolten, määritysosapuolten, eläkejärjestelmien ja muiden asiaankuuluvien osapuolten edustajista. Ryhmän tehtävänä on valvoa niiden toimia ja arvioida edistymistä sellaisten toteutuskelpoisten teknisten ratkaisujen kehittämisessä, joilla mahdollistetaan tällaisten OTC-johdannaissopimusten määritys eläkejärjestelmissä. 
            
            
               Komissio vastaanotti ESMAn kertomukset huhti- ja joulukuussa 2020. ESMA järjesti myös julkisen kuulemisen 2.–15.4.2020 kerätäkseen monenlaisia näkemyksiä ja tietoja, jotka otettiin huomioon sen joulukuussa antamassa kertomuksessa. 
            
            
               Komissio järjesti asiantuntijaryhmän kokoukset lokakuussa 2019 sekä huhti- ja marraskuussa 2020 ja julkaisi ensimmäisen kertomuksensa lainsäätäjille syyskuussa 2020 (COM(2020) 574 final, 23.9.2020). Kertomuksessa komissio totesi, että asianomaiset sidosryhmät ovat vuosien mittaan edistyneet ratkaisujen löytämisessä: erityisesti jotkin keskusvastapuolet ovat kehittäneet tai kehittävät parhaillaan ”helpotettua pääsyä” määritetyille takaisinostomarkkinoille, joilla eläkejärjestelmät voisivat vaihtaa vakuuksia käteisvarallisuuteen
                  1
               ; jotkin eläkejärjestelmät määrittävät jo vapaaehtoisesti osan johdannaisistaan määritysosapuolten asiakkaina. Kyseisessä kertomuksessa korostettiin myös, että eläkejärjestelmien haasteena ovat edelleen käteisvaroina asetettavat vaihtuvat vakuudet stressiaikojen markkinaolosuhteissa, jolloin keskusvastapuolten käteisvakuuspyynnöt voivat olla mittavia eikä eläkejärjestelmien kykyä turvautua takaisinostomarkkinoihin välttämättä aina voida varmistaa. 
            
            
               ESMAn järjestämä julkinen kuuleminen vahvisti pääpiirteissään edellä esitetyt havainnot. Lisäksi julkisessa kuulemisessa esitettiin useita ehdotuksia jäljellä olevien kysymysten ratkaisemiseksi: toisaalta on tarve edelleen hioa joidenkin keskusvastapuolten käyttöön ottamien pääsymallien toimintaa; toisaalta on mahdollisuus harkita joitakin kohdennettuja sääntelymuutoksia, jotka voisivat osaltaan helpottaa eläkejärjestelmien keskusvastapuolimääritystä. Tämän vuoksi ESMA ehdottaa joulukuussa antamassaan kertomuksessa yhteistyössä EIOPAn, EPV:n ja EJRK:n kanssa, että väliaikaista vapautusta olisi jatkettava vielä vuodella kesäkuuhun 2022 saakka, jotta olisi riittävästi aikaa tehdä joitakin lisäparannuksia. 
            
            
               Komission yksiköt ovat kuulleet Euroopan arvopaperikomitean asiantuntijaryhmää ehdotuksesta delegoiduksi säädökseksi eläkejärjestelmien keskusvastapuolimääritystä koskevan vapautuksen jatkamisesta vuodella. Kuulemismenettelyssä ehdotuksesta syntyi laaja yhteisymmärrys. Jotkin jäsenvaltiot korostivat tarvetta tehdä yhteistyötä toimialan ja Euroopan valvontaviranomaisten kanssa, jotta vapautusta ei enää tarvitsisi jatkaa.
            
            
            
               Delegoidun säädöksen luonnos oli nähtävillä paremman sääntelyn portaalissa neljän viikon pituisen julkisen kuulemisjakson ajan. Vastauksia saatiin neljä. Kaikissa niissä tuettiin vapautuksen voimassaolon jatkamista vuodella ja esitettiin yleisempiä huomautuksia eläkejärjestelmien keskusvastapuolimäärityksestä. Delegoituun asetukseen ei tämän kuulemisen seurauksena tehty muutoksia.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidun säädöksen antamisoikeudesta säädetään OTC-johdannaisista, keskusvastapuolista ja kauppatietorekistereistä annetun asetuksen (EU) N:o 648/2012 (Euroopan markkinarakenneasetus) 85 artiklan 2 kohdassa.
            
            
               KOMISSION DELEGOITU ASETUS (EU) …/…,
            
            
               annettu 6.5.2021,
            
            
               Euroopan parlamentin ja neuvoston asetuksen (EU) N:o 648/2012 89 artiklan 1 kohdan ensimmäisessä alakohdassa tarkoitetun siirtymäkauden jatkamisesta
            
            
               (ETA:n kannalta merkityksellinen teksti)
            
         
         
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012
                  2
                ja erityisesti sen 85 artiklan 2 kohdan kolmannen alakohdan,
            
            
               sekä katsoo seuraavaa:
            
            
               (1)Asetuksen (EU) N:o 648/2012 89 artiklan 1 kohdassa säädetään, että kyseisen asetuksen 4 artiklassa säädettyä määritysvelvollisuutta ei sovelleta 18 päivään kesäkuuta 2021 asti jatkuvana siirtymäaikana OTC-johdannaissopimuksiin, jotka objektiivisesti mitattavalla tavalla vähentävät eläkejärjestelmien vakavaraisuuteen suoraan liittyviä sijoitusriskejä, eikä yhteisöihin, jotka on perustettu korvauksen maksamiseksi eläkejärjestelmien jäsenille maksukyvyttömyystapauksessa. Siirtymäkausi otettiin käyttöön, jotta vältettäisiin johdannaissopimusten keskusvastapuolimäärityksen kielteiset vaikutukset tulevien eläkeläisten eläke-etuuksiin ja jotta olisi aikaa kehittää toteuttamiskelpoisia teknisiä ratkaisuja, jotta eläkejärjestelmät voivat siirtää käteisvaroina ja muina kuin käteisvaroina olevia vakuuksia vaihtuvina vakuuksina.
            
            
               (2)Asetuksen (EU) N:o 648/2012 85 artiklan 2 kohdan kolmannessa alakohdassa komissiolle annetaan valtuudet pidentää tätä siirtymäaikaa kahdesti yhdellä vuodella kerrallaan, jos komissio katsoo, ettei tällaisia toteutuskelpoisia teknisiä ratkaisuja ole vielä kehitetty eivätkä johdannaissopimusten keskusvastapuolimäärityksen kielteiset vaikutukset tulevien eläkeläisten eläke-etuuksiin ole muuttuneet. Asetuksen 85 artiklan 2 kohdan ensimmäisessä alakohdassa edellytetään, että komissio laatii siirtymäkauden lopulliseen pidentämiseen saakka vuosittain kertomuksen, jossa arvioidaan, onko toteutuskelpoisia teknisiä ratkaisuja kehitetty ja onko tarpeen hyväksyä mahdollisia toimenpiteitä tällaisten toteutuskelpoisten teknisten ratkaisujen löytämiseksi.
            
            
               (3)Komissio antoi ensimmäisen kertomuksensa
                  3
                23 päivänä syyskuuta 2020. Kertomuksessa korostettiin, että markkinatoimijat ovat vuosien mittaan pyrkineet kehittämään tällaisia toteuttamiskelpoisia teknisiä ratkaisuja ja että jotkin eläkejärjestelmät ovat alkaneet määrittää vapaaehtoisesti osan johdannaisistaan keskitetysti. Kertomuksessa todettiin, että eläkejärjestelmien tärkein jäljellä oleva haaste on tarve asettaa vaihtuva vakuus käteisvaroina markkinoiden stressitilanteessa, jolloin keskusvastapuolet saattavat vaatia niitä asettamaan huomattavan suuret vaihtuvat vakuudet.
            
            
               (4)Asetuksen (EU) N:o 648/2012 85 artiklan 2 kohdan toisessa alakohdassa edellytetään myös, että Euroopan arvopaperimarkkinaviranomainen, jäljempänä ’ESMA’, toimittaa yhteistyössä Euroopan vakuutus- ja lisäeläkeviranomaisen, Euroopan pankkiviranomaisen ja Euroopan järjestelmäriskikomitean kanssa komissiolle vuosittain kertomuksen, jossa arvioidaan muun muassa, ovatko keskusvastapuolet, määritysosapuolet ja eläkejärjestelmät toteuttaneet asianmukaisia toimia ja kehittäneet toteutuskelpoisia teknisiä ratkaisuja, joilla mahdollistetaan tällaisten järjestelmien osallistuminen keskusvastapuolimääritykseen siten, että ne voivat antaa käteisvaroina ja muina kuin käteisvaroina olevia vakuuksia vaihtuvina vakuuksina, mukaan lukien näiden ratkaisujen vaikutukset markkinoiden likviditeettiin ja myötäsyklisyyteen sekä niiden mahdolliset oikeudelliset ja muut vaikutukset. ESMA totesi 17 päivänä joulukuuta 2020 antamassaan kertomuksessa, että asianomaiset sidosryhmät ovat vuosien mittaan kartoittaneet eläkejärjestelmien kohtaamien haasteiden lieventämiseksi joitakin ratkaisuja, jotka yhdessä voisivat tukea eläkejärjestelmiä sekä tavanomaisina että vaikeina aikoina. ESMA totesi kuitenkin myös, että näitä ratkaisuja on kehitettävä edelleen tai että niihin saattaa tietyissä tapauksissa olla tarpeen yhdistää joitakin sääntelymuutoksia. Sen vuoksi ESMA esitti näkemyksenään, että siirtymäkautta on pidennettävä yhdellä vuodella.
            
            
               (5)Komissio ottaa huomioon ESMAn kertomuksen ja katsoo, että siirtymäkautta on todellakin tarpeen pidentää yhdellä vuodella, jotta suunniteltuja ratkaisuja voidaan kypsyttää ja jalostaa.
            
            
               (6)Asetuksen (EU) N:o 648/2012 89 artiklan 1 kohdassa tarkoitettua siirtymäkautta olisi sen vuoksi pidennettävä.
            
            
               (7)Tämän asetuksen olisi tultava voimaan kiireellisesti, jotta nykyistä siirtymäkautta voidaan jatkaa ennen sen voimassaolon päättymistä tai mahdollisimman pian sen päättymisen jälkeen. Myöhempi voimaantulo aiheuttaisi eläkejärjestelmien keskuudessa oikeudellista epävarmuutta siitä, onko niiden alettava valmistautua tuleviin määritysvelvollisuuksiin,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Pidennetään asetuksen (EU) N:o 648/2012 89 artiklan 1 kohdan ensimmäisessä alakohdassa säädettyä siirtymäkautta 18 päivään kesäkuuta 2022.
            
            
               2 artikla
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 6.5.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Takaisinostosopimus (’repo’) on sopimus arvopapereiden myymisestä tiettyyn hintaan ja niiden ostamisesta myöhempänä ajankohtana takaisin sovittuun hintaan. Takaisinostosopimusten markkinoilla kohtaavat yritykset, jotka tarjoavat käteistä vastaan vakuuksia, ja yritykset, jotka tarjoavat vakuuksia vastaan käteistä.
               
               
                  
                     (2)
                  
                        EUVL L 201, 27.7.2012, s. 1.
               
               
                  
                     (3)
                  
                        Komission kertomus Euroopan parlamentille ja neuvostolle – OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012, sellaisena kuin se on muutettuna asetuksella (EU) N:o 834/2019, 85 artiklan 2 kohdan mukainen kertomus, jossa arvioidaan, onko toteutuskelpoisia teknisiä ratkaisuja kehitetty siihen, että eläkejärjestelmät voivat siirtää käteisvaroina ja muina kuin käteisvaroina olevia vakuuksia vaihtuvina vakuuksina, ja arvioidaan mahdollisten toimenpiteiden tarvetta tällaisten toteutuskelpoisten teknisten ratkaisujen löytämiseksi (COM(2020) 574 final, 23.9.2020).